Et af de rigtig gode tricks, hvis man vil slippe af sted med at negle en cykel, der ikke tilhører en selv, er, at man nøjes med at tage én og så ellers se efter at komme væk. Det trick er muligvis gået hen over hovedet på de otte rumænske mænd, der cirka klokken 14 søndag eftermiddag blev anholdt af patruljer fra Nordjyllands Politi for cykeltyveri. I hvert fald mente de at have tid nok til at tage mere end én cykel med, der ikke var deres. - De blev set af en opmærksom borger, mens de var ved at hælde cykler ind i en varevogn ved Karolinelund. Så vi havde ikke de store problemer med at tage ud og anholde dem, siger Jess Fallberg Nielsen, vagtchef ved Nordjyllands Politi. Tyvene havde fået i cirka 15-20 cykler læsset på bilen, da de blev taget. De sidder nu, mandag morgen, i arresten hos Nordjyllands Politi og venter på en sagfører. I løbet af mandag formiddag skal der tages stilling, om rumænerne skal fremstilles i grundlovsforhør.

Opsummering:
Otte rumænere blev søndag eftermiddag anholdt ved Karolinelund, mens de var ved at læsse cykler ind i en varevogn.